आज लोगों ने ये तय कर रखा है कि वो मौसम के विपरीत काम करेंगे. बाहर कितनी भी गर्मी पड़ रही हो, लेकिन लोगों को तब तक चैन नहीं है जब तक कमरा उनका शिमला न हो जाए. वो गर्मियों के दिनों में कम्बल ओढ़ कर सोना पसंद करते हैं, ताकि ठण्ड के मौसम वाला फील उन्हें मिले. लोगों ने तो एयरकंडीशनर के नाम की भी ऐसी तैसी कर रखी है. एयरकंडीशनर की परिभाषा ये है, कि ये एक ऐसा मशीन है जो हमें एक कम्फ़र्टेबल माहौल देता है. लेकिन लोगों को कम्फ़र्टेबल माहौल नहीं, गर्मियों में सर्दियों की ऐश चाहिए. अधिकांश घरों में लोग एसी को सोलह या अट्ठारह डिग्री पर चलाते हैं और कम्बल ओढ़ लेते हैं. लोगों को अब गर्मी से पाला ही नहीं पड़ता. दिन भर एयरकंडीशन ऑफिस में बैठ कर काम करना, एसी गाड़ियों से वापस घर आना, और फिर घर में भी एसी में रहना. पहले इस तरह की लक्जरी सिर्फ हाई इनकम क्लास लोगों के पास थी, लेकिन अब इस तरह के लक्जरी बेहद आम हो गए हैं.